***** ΚΑΝΟΝΙΣΜΟΣ (ΕΟΚ) αριθ. 2095/87 ΤΟΥ ΣΥΜΒΟΥΛΙΟΥ της 13ης Ιουλίου 1987 για την τροποποίηση του κανονισμού (ΕΟΚ) αριθ. 1883/78 περί των γενικών κανόνων χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (1), όπως τροποποιήθηκε τελευταία από τον κανονισμό (ΕΟΚ) αριθ. 3769/85 (2), και ιδίως το άρθρο 3 παράγραφος 2, την πρόταση της Επιτροπής, Εκτιμώντας: ότι, ο κανονισμός (ΕΟΚ) αριθ. 1883/78 (3), όπως τροποποιήθηκε τελευταία από τον κανονισμό (ΕΟΚ) αριθ. 801/87 (4), απαριθμεί στο παράρτημά του τα μέτρα που ανταποκρίνονται στην έννοια των παρεμβάσεων που αποσκοπούν στη ρύθμιση των γεωργικών αγορών, κατά την έννοια του άρθρου 3 παράγραφος 1 του κανονισμού (ΕΟΚ) αριθ. 729/70· ότι το εν λόγω παράρτημα ενημερώνεται περιοδικά από το Συμβούλιο· ότι λαμβάνοντας υπόψη το σημαντικό αριθμό των τροποποιήσεων των μέτρων για την ρύθμιση των αγορών, τα οποία λαμβάνονται από το Συμβούλιο ή την Επιτροπή, την ανάγκη συχνότερων ενημερώσεων του καταλόγου που συγκεντρώνει το σύνολο των μέτρων αυτών, και το δηλωτικό του χαρακτήρα, πρέπει να προβλεφθεί ότι, στο μέλλον, η κατάρτιση και η ενημέρωση του καταλόγου αυτού θα γίνονται σύμφωνα με μια απλουστευμένη διαδικασία, για να διατηρούνται τα ανωτέρω μέτρα σύμφωνα με τις ρυθμίσεις που ισχύουν στα πλαίσια των κοινών οργανώσεων γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 1 του κανονισμού (ΕΟΚ) αριθ. 1883/78, αντικαθίσταται από το ακόλουθο κείμενο: «Άρθρο 1 Ο κατάλογος των μέτρων που ανταποκρίνονται στην έννοια των παρεμβάσεων που αποσκοπούν στη ρύθμιση των γεωργικών αγορών, κατά την έννοια του άρθρου 3 παράγραφος 1 του κανονισμού (ΕΟΚ) αριθ. 729/70, καταρτίζεται από την Επιτροπή σύμφωνα με την διαδικασία που προβλέπει το άρθρο 13 του εν λόγω κανονισμού, και δημοσιεύεται στην Επίσημη Εφημερίδα των Ευρωπαϊκών Κοινοτήτων, σειρά L.» Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 13 Ιουλίου 1987.

[Source: multi_eurlex | Tokens: 2184]